Dié plaas van Flip en Marge Vivier is inderwaarheid vyf plase wat oor die jare saamgelas is.Die onderskeie plaas- en skaapwagterhuise het jare lank leeg gestaan totdat hulle vyf hiervan opgeknap het. Rooiheuwel het ook ’n ou skuur wat in ’n slaapsaal vir groter groepe omskep is, sowel as ’n kampterrein.
Rooiheuwel is ’n skaapplaas en jy kan bedags saam met Flip in sy bakkie rondry. Maar die uiteenlopende terrein maak dat Flip ook deesdae met stappers boer. Selfs Sylvester, die bekende rondloperleeumannetjie, het vir vier dae op Rooiheuwel kom ronddwaal! ’n Groot deel van die destydse soektog na die Karoo- nasionale park se voortvlugtende het op Rooiheuwel afgespeel en Flip kan jou die verhaal in kleur en geur vertel.
Wintertyd is jagters welkom. Op Flip se grond loop koedoes, gemsbokke, springbokke, vlakvarke… en Marge is ’n uithaler-kok wat graag sulke groter groepe van etes voorsien. Reël net vooraf as julle wil spitbraai, potjie- of boerekos wil bestel.
Wat nog? Koop van die Viviers se vars plaasvleis vir die huis: Karoo-lam, opgesny soos jy dit wil hê en vakuumverpak. Hier’s ook braaipakke, skilpadjies, afval, biltong en droëwors te koop – bestel vooraf.
Kamp R150 per staanplek, plus R50 p.p.p.n. (R25 vir kinders tussen 7 en 14, gratis vir kinders jonger as 7). Slegs 4 persone op 'n staanplek.
Om op die plaas te stap kos R190 p.p.p.d. en 4x4 kos R200 vir die eerste voertuig en roete, daarna R50 vir elke bykomende voertuig en roete.